Tuis werk: Uitgawes wat ek van inkomstebelasting kan aftrek - Jy en die RegJy en die Reg
Tuis › Artikels › Tuis werk: Uitgawes wat ek van inkomstebelasting kan aftrek
Indien jy van die huis af werk bestaan die geleentheid om sekere verligting vanaf die belastinggaarder te kry. Die kostes om tuis te werk kan dikwels afgetrek en in berekening gebring word wanneer jy jou belastingopgawes indien. Ongelukkig is dit nie heeltemal so eenvoudig nie. Daar is 'n hele klompie reëls van toepassing en voorwaardes waaraan voldoen moet word.
Daar is verskillende tipes werkers en hierdie voordeel sal nie vir almal geld nie. Die persoon moet voltyds van die huis af werk en nie byvoorbeeld, een keer 'n week nie. Hierdie belastingvoordeel geld vir kontrak- of vryskutwerkers wat permanent van die huis af werk.
Die vertrek waar jy werk, mag ook nie dubbeldoelig wees nie en moet slegs gebruik word vir werkdoeleindes. Jy kan dus nie jou eetkamertafel gebruik of sommer voor die televisie sit en werk nie.
Om belastingvoordele te kry omdat jy van die huis af werk, is baie stawende dokumentasie nodig, insluitend fakture van al jou uitgawes, ontledingstaat van die getal dae wat jy inderdaad tuis gewerk het, ook bewys dat daar met jou werkgewer ooreengekom is, wat aandui dat jy aangesê is om vanaf die huis te werk.
As jy wel vir hierdie voordeel kwalifiseer, bepaal die oppervlakte van jou tuiskantoor die persentasie van die uitgawes wat jy kan terugeis. Indien jou kantoor dus byvoorbeeld 20% van jou huis beslaan, kan jy 20% van jou lopende koste, soos huurgeld en elektrisiteit, terugeis.
Wees maar ook versigtig voordat jy hierdie belastingvoordele eis. Die dag as jy jou huis verkoop, maak die deel wat jy as kantoor gebruik het nie deel uit van die vrystelling van die R2 miljoen waarop jy byvoorbeeld nie kapitaalwinsbelasting sou betaal het nie. Gaan maak dus jou somme en besluit of hierdie belastingvoordele dan steeds die moeite werd is.